paragraph_text: F/A-18 Hornet je moderni višenamjenski borbeni zrakoplov s prvotnom ulogom palubnog lovca za zaštitu flote. Ulazi u službu početkom 80-ih u Marinskom korpusu i Ratnoj Mornarici SAD-a te ga koristi još nekoliko zemalja, ali SAD su jedine koje ga koriste na svojim nosačima zrakoplova. Zadaće kojima je Hornet namijenjen su prvenstveno lovačka pratnja, zaštita flote iz zraka, SEAD, bliska zračna podrška, udari na zemlju i izviđanje. Međutim, Hornet može izvršiti daleko širi raspon zadaća od presretanja nepoznatih letjelica pa čak i nadopunjavanje goriva u zraku prijateljskih letjelica. Iako je izniman borbeni zrakoplov odličnih manevarski sposobnosti, Hornet ima nešto manji dolet nego neki njegovi suvremenici. Ta glavna slabost se ispravila u novom lovcu F/A-18 Super Hornet, koji je nastao kao evolucija Horneta i s njime dijeli samo veliku vizualnu sličnost.